1 dood, 3 beseer in trompop botsingDie ongelukstoneel (Foto” ER24) Een persoon is dood en drie ander beseer in ’n trompop botsing vandeesweek in Cato Ridge in KwaZulu-Natal. Russel Meiring, woordvoerder van ER24, het in ’n verklaring gesê paramedici is Donderdag omstreeks 06:55 na Ou Georgedale-weg ontbied waar hulle met hul aankoms op die toneel twee motorwrakke in die pad aangetref het. Drie beseerdes is met hul aankoms buite een van die motorwrakke aangetref terwyl een insittende in die ander motorwrak vasgekeer was. Dié persoon het egter geen teken van lewe getoon nie. Volgens Meiring is die persoon op die toneel dood verklaar. Die beseerdes, twee mans en ’n vrou, het ernstige tot matige beserings in die voorval opgedoen en is pynbehandeling toegedien voordat hulle na nabygeleë hospitale vervoer is vir verdere mediese behandeling. Die omstandighede rakende die voorval is in dié stadium onduidelik. Die owerhede was op die toneel om ondersoek in te stel, het Meiring gesê.